ವಿದಿತ್ ಸಂತೋಷ್ ಗುಜರಾತಿ (ಜನನ ೨೪ ಅಕ್ಟೋಬರ್ ೧೯೯೪) ಒಬ್ಬ ಭಾರತೀಯ ಚದುರಂಗ ಆಟಗಾರ. ಇವರು ಜನವರಿ ೨೦೧೩ ರಲ್ಲಿ ಗ್ರ್ಯಾಂಡ್ ಮಾಸ್ಟರ್ ಪ್ರಶಸ್ತಿಯನ್ನು ಪಡೆದರು. ಇವರು ಈ ಪ್ರಶಸ್ತಿಯನ್ನು ಪಡೆದ ಭಾರತದ ೩೦ನೇ ಆಟಗಾರರಾಗಿದ್ದಾರೆ. ಆಗಸ್ಟ್ ೨೦೨೨ರಲ್ಲಿ ಇವರು ಭಾರತದಲ್ಲಿ ಐದನೇ ಅತಿ ಹೆಚ್ಚು ರೇಟಿಂಗ್ ಹೊಂದಿರುವ ಆಟಗಾರರಾಗಿದ್ದಾರೆ (ವಿಶ್ವನಾಥನ್ ಆನಂದ್, ಗುಕೇಶ್ ಡಿ, ಅರ್ಜುನ್ ಎರಿಗೈಸಿ ಮತ್ತು ಪೆಂಟಾಲ ಹರಿಕೃಷ್ಣ ನಂತರದ ಆಟಗಾರರಾಗಿದ್ದಾರೆ). ಎಲೋ ರೇಟಿಂಗ್ ಮಿತಿ ೨೭೦೦ ದಾಟಿದ ನಾಲ್ಕನೇ ಭಾರತೀಯ ಆಟಗಾರರಾಗಿದ್ದಾರೆ. == ಆರಂಭಿಕ ಜೀವನ ಮತ್ತು ಚೆಸ್ ವೃತ್ತಿ == ವಿದಿತ್ ಸಂತೋಷ್ ಗುಜರಾತಿ ಅವರು ನಾಸಿಕ್‌ನಲ್ಲಿ ಸಂತೋಷ್ ಗುಜರಾತಿ ಮತ್ತು ನಿಕಿತಾ ಸಂತೋಷ್ ಗುಜರಾತಿಗೆ ಮಗನಾಗಿ ಜನಿಸಿದರು. ಇವರು ತಮ್ಮ ಆರಂಭಿಕ ಶಾಲಾ ಶಿಕ್ಷಣವನ್ನು ಫ್ರವಶಿ ಅಕಾಡೆಮಿಯಲ್ಲಿ ಮಾಡಿದರು ಮತ್ತು ಚಿಕ್ಕ ವಯಸ್ಸಿನಿಂದಲೂ ಚೆಸ್‌ನಲ್ಲಿ ತರಬೇತಿ ಪಡೆದರು. ೨೦೦೬ ರಲ್ಲಿ, ಇವರು ಯು೧೨ ವಿಭಾಗದಲ್ಲಿ ಏಷ್ಯನ್ ಯೂತ್ ಚಾಂಪಿಯನ್‌ಶಿಪ್‌ನಲ್ಲಿ ಎರಡನೇ ಸ್ಥಾನ ಪಡೆದರು. ಹೀಗಾಗಿ ಮಾಸ್ಟರ್ ಎಂಬ ಬಿರುದನ್ನು ಪಡೆದರು. ೨೦೦೮ರ ಚೆನ್ನೈನಲ್ಲಿ ನಡೆದ ವೇಲಮ್ಮಾಳ್ ೪೫ ನೇ ರಾಷ್ಟ್ರೀಯ ಎ ಚೆಸ್ ಚಾಂಪಿಯನ್‌ಶಿಪ್‌ನಲ್ಲಿ ೧೩ ರಲ್ಲಿ ೭ ಅಂಕಗಳನ್ನು ಗಳಿಸಿದಾಗ ವಿದಿತ್ ಅಂತರಾಷ್ಟ್ರೀಯ ಮಾಸ್ಟರ್ (೧೪) ಪ್ರಶಸ್ತಿಯನ್ನು ಗಳಿಸಿದರು. ೨೦೦೮ ರಲ್ಲಿ, ಇವರು ಓಪನ್ ಯು೧೪ ವಿಭಾಗದಲ್ಲಿ ವಿಶ್ವ ಯೂತ್ ಚೆಸ್ ಚಾಂಪಿಯನ್‌ಶಿಪ್ ಗೆದ್ದರು. ಇವರು ಸಂಭಾವ್ಯ ೧೧ ರಲ್ಲಿ ೯ ಅಂಕಗಳನ್ನು ಗಳಿಸಿದರು. ಇವರು ೨೦೦೯ ರಲ್ಲಿ ವರ್ಲ್ಡ್ ಯೂತ್ ಚೆಸ್ ಚಾಂಪಿಯನ್‌ಶಿಪ್‌ನ ಯು೧೬ ವಿಭಾಗದಲ್ಲಿ ೨ ನೇ ಸ್ಥಾನ ಪಡೆದರು. ಅಂತಿಮವಾಗಿ ವಿಜೇತರಾದ ಎಸ್‍ಪಿ ಸೇತುರಾಮನ್‌ಗೆ ೯ ಅಂಕಗಳೊಂದಿಗೆ ಸಮನಾದರು . ೨೦೧೧ ರಲ್ಲಿ ಚೆನ್ನೈನಲ್ಲಿ ನಡೆದ ವಿಶ್ವ ಜೂನಿಯರ್ ಚೆಸ್ ಚಾಂಪಿಯನ್‌ಶಿಪ್‌ನಲ್ಲಿ ಯು೨೦ ಆಟಗಾರರಿಗಾಗಿ ನಡೆದ ವಿದಿತ್ ೧೧ ರಲ್ಲಿ ೮ ಅಂಕಗಳೊಂದಿಗೆ ಮುಗಿಸಿದರು. ೨೦೧೧ ರಲ್ಲಿ ನಾಗ್ಪುರ ಇಂಟರ್ನ್ಯಾಷನಲ್ ಓಪನ್ನಲ್ಲಿ, ವಿದಿತ್ ೧೧ ರಲ್ಲಿ ೮ ಅಂಕಗಳೊಂದಿಗೆ ಮುಗಿಸಿದರು. ಅಂತಿಮವಾಗಿ ವಿಜೇತ ಜಿಯಾವುರ್ ರೆಹಮಾನ್ ಅವರಿಗಿಂತ ಒಂದು ಪಾಯಿಂಟ್‍ನಿಂದ ಹಿಂದೆ ಉಳಿದರು. ವಿದಿತ್ ೨೦೧೨ ರಲ್ಲಿ ರೋಸ್ ವ್ಯಾಲಿ ಕೋಲ್ಕತ್ತಾ ಓಪನ್ ಗ್ರ್ಯಾಂಡ್ ಮಾಸ್ಟರ್ಸ್ ಚೆಸ್ ಪಂದ್ಯಾವಳಿಯ ಎಂಟನೇ ಸುತ್ತಿನಲ್ಲಿ ೧೮ ನೇ ವಯಸ್ಸಿನಲ್ಲಿ ತಮ್ಮ ಅಂತಿಮ ಜಿಎಂ ನಾರ್ಮ್ ಅನ್ನು ಸಾಧಿಸಿದರು. ಅಲ್ಲಿ ಇವರು ಮೂರನೇ ಸ್ಥಾನ ಪಡೆದರು. ೨೦೧೩ರಲ್ಲಿ ಟರ್ಕಿಯಲ್ಲಿ ನಡೆದ ವಿಶ್ವ ಜೂನಿಯರ್ ಚೆಸ್ ಚಾಂಪಿಯನ್‌ಶಿಪ್‌ನಲ್ಲಿ ಜೂನಿಯರ್ (ಯು೨೦) ವಿಭಾಗದಲ್ಲಿ ವಿದಿತ್ ಕಂಚಿನ ಪದಕ ಗೆದ್ದಿದ್ದರು. ವಿದಿತ್ ೨೦೧೩ ರಲ್ಲಿ ಹೈದರಾಬಾದ್ ಇಂಟರ್ನ್ಯಾಷನಲ್ ಗ್ರ್ಯಾಂಡ್ ಮಾಸ್ಟರ್ಸ್ ಚೆಸ್ ಪಂದ್ಯಾವಳಿಯಲ್ಲಿ ಮೂರನೇ ಸ್ಥಾನ ಗಳಿಸಿ ೧.೫ ಲಕ್ಷ ರೂ ಪಡೆದರು. ವಿದಿತ್ ೨೦೦೮ ರಲ್ಲಿ ಕಾಮನ್‌ವೆಲ್ತ್ ಚಾಂಪಿಯನ್‌ಶಿಪ್ ಸೇರಿದಂತೆ ಇತರ ಟಾಪ್ ೧೦ ಪಂದ್ಯಾವಳಿಗಳಲ್ಲಿ ಪ್ರದರ್ಶನ ನೀಡುತ್ತಿದ್ದಾರೆ. ವರ್ಷಗಳಲ್ಲಿ, ವಿದಿತ್ ಅವರು ಐಎಂ ಅನುಪ್ ದೇಶ್ಮುಖ್, ಐಎಂ ರೋಕ್ತಿಮ್ ಬಂಡೋಪಾಧ್ಯಾಯ ಮತ್ತು ಇಸ್ರೇಲಿನ ಜಿಎಂ ಅಲೋನ್ ಗ್ರೀನ್ಫೆಲ್ಡ್ ಅವರಿಂದ ತರಬೇತಿ ಪಡೆದರು. ಈ ಹಿಂದೆ ವಿದಿತ್‌ಗೆ ತರಬೇತಿ ನೀಡಿದ್ದ ಗ್ರ್ಯಾಂಡ್‌ಮಾಸ್ಟರ್ ಅಭಿಜಿತ್ ಕುಂಟೆ, ೨೦೧೩ ರಲ್ಲಿ ವಿದಿತ್ ಎರಡರಿಂದ ಮೂರು ವರ್ಷಗಳಲ್ಲಿ ೨೭೦೦ ಎಲೋ ರೇಟಿಂಗ್ ಅನ್ನು ತಲುಪಬಹುದು ಎಂದು ಹೇಳಿದರು. ಕುಂಟೆ ಅವರು ವಿದಿತ್ ಅವರ ಸ್ಥಾನಿಕ ಪ್ರಜ್ಞೆಯನ್ನು ಅತ್ಯುತ್ತಮವೆಂದು ಪರಿಗಣಿಸಿದರು. ಅವರನ್ನು ಭಾರತೀಯ ಚೆಸ್ ಆಟಗಾರ ಪೆಂಟಾಲ ಹರಿಕೃಷ್ಣ ಅವರಿಗೆ ಹೋಲಿಸಿದರು. ೨೨ – ೨೬ ನವೆಂಬರ್ ೨೦೧೯ ರವರೆಗೆ, ಅವರು ವೈಲ್ಡ್‌ಕಾರ್ಡ್ ಸ್ಪರ್ಧಿಯಾಗಿ ಟಾಟಾ ಸ್ಟೀಲ್ ರಾಪಿಡ್ ಮತ್ತು ಬ್ಲಿಟ್ಜ್‌ನಲ್ಲಿ ಸ್ಪರ್ಧಿಸಿದರು. ಇವರು ಸಹ ವೈಲ್ಡ್ಕಾರ್ಡ್ ಪೆಂಟಾಲ ಹರಿಕೃಷ್ಣ ಅವರೊಂದಿಗೆ ಎಂಟನೇಯ ಟೈನಲ್ಲಿ ಮುಗಿಸಿದರು. ಇವರು ೨೦೨೦–೨೦೨೧ ಆನ್‌ಲೈನ್ ಚಾಂಪಿಯನ್ಸ್ ಚೆಸ್ ಟೂರ್‌ನ ಮೊದಲ ಈವೆಂಟ್ ಸ್ಕಿಲ್ಲಿಂಗ್ ಓಪನ್‌ನ ಭಾಗವಾಗಿದ್ದರು. ಇವರು ಆನ್‌ಲೈನ್ ಚೆಸ್ ಒಲಿಂಪಿಯಾಡ್ ೨೦೨೦ ರಲ್ಲಿ ಐತಿಹಾಸಿಕ ಚಿನ್ನದ ಪದಕ ವಿಜೇತ ಭಾರತೀಯ ತಂಡದ ನಾಯಕರಾಗಿದ್ದರು. ಫೆಬ್ರವರಿ ಮತ್ತು ಮಾರ್ಚ್ ೨೦೨೨ ರವರೆಗೆ, ವಿದಿತ್ ಗ್ರ್ಯಾಂಡ್ ಪ್ರಿಕ್ಸ್ ೨೦೨೨ ರಲ್ಲಿ ಆಡಿದರು. ಮೊದಲ ಲೆಗ್‌ನಲ್ಲಿ, ಇವರು ಪೂಲ್ ನಲ್ಲಿ ೩/೬ ನೊಂದಿಗೆ ಡೇನಿಯಲ್ ಡುಬೊವ್‌ರೊಂದಿಗೆ ಎರಡನೇ ಸ್ಥಾನ ಪಡೆದರು. ಎರಡನೇ ಲೆಗ್‌ನಲ್ಲಿ, ಇವರು ೩/೬ ಫಲಿತಾಂಶದೊಂದಿಗೆ ಪೂಲ್ ಸಿ ನಲ್ಲಿ ಎರಡನೇ ಸ್ಥಾನ ಪಡೆದರು. ಏಳು ಅಂಕಗಳೊಂದಿಗೆ ಅಂಕಪಟ್ಟಿಯಲ್ಲಿ ೧೨ ನೇ ಸ್ಥಾನ ಪಡೆದರು. == ಗಮನಾರ್ಹ ಫಲಿತಾಂಶಗಳು == ಆನ್‌ಲೈನ್ ಚೆಸ್ ಒಲಿಂಪಿಯಾಡ್ ೨೦೨೦ ರಲ್ಲಿ ಚಿನ್ನದ ಪದಕ ವಿಜೇತ ಭಾರತೀಯ ತಂಡದ ನಾಯಕ. ೨೦೧೯ ರ ಬೀಲ್ ಚೆಸ್ ಫೆಸ್ಟಿವಲ್ ಗ್ರ್ಯಾಂಡ್ ಮಾಸ್ಟರ್ ಪಂದ್ಯಾವಳಿಯಲ್ಲಿ ಪ್ರಥಮ ಸ್ಥಾನ. ೨೦೨೦ ರ ಪ್ರೇಗ್ ಚೆಸ್ ಫೆಸ್ಟಿವಲ್ ಮಾಸ್ಟರ್ಸ್ ಪಂದ್ಯಾವಳಿಯಲ್ಲಿ ರನ್ನರ್ ಅಪ್. ವರ್ಲ್ಡ್ ಫಿಶರ್ ರಾಂಡಮ್ ಚೆಸ್ ಚಾಂಪಿಯನ್‌ಶಿಪ್ ೨೦೧೯ ರ ಕ್ವಾರ್ಟರ್-ಫೈನಲಿಸ್ಟ್. ಗ್ರ್ಯಾಂಡ್ ಸ್ವಿಸ್ ಟೂರ್ನಮೆಂಟ್ ೨೦೧೯ ರಲ್ಲಿ ೭/೧೧ ಸ್ಕೋರ್‌ನೊಂದಿಗೆ ೧೫೪ ರಲ್ಲಿ #೧೨ ನೇ ಸ್ಥಾನ. ವಿಶ್ವಕಪ್ ೨೦೨೧ ರ ಕ್ವಾರ್ಟರ್-ಫೈನಲಿಸ್ಟ್. == ಉಲ್ಲೇಖಗಳು == == ಬಾಹ್ಯ ಕೊಂಡಿಗಳು == ://..//5029465 ://..//-- ://..//?=117302 ://.365chess.//Santosh_Gujrathi_Vidit